李廌
拟楚词
匠执斤兮道周，称百寻以弗用兮谷之幽。
屈轮囷以为杯兮，孰谓贤於杞柳。
揉吾性以矫真兮。宁全天以为寿。
乐吾乐兮，乐不汝违。
乐不汝违兮，盍归乎来哉。
犀何尤兮以角累，象何咎兮齿为灾。
童牛夭兮，职骋刚而茧栗。
龟告犹以灼兆兮，宁泥中以曳尾。
珠缀旒兮，悔夜光不祥。
玉为圭瑞兮，痛山辉之为殃。
乐吾乐兮，乐不汝违。
乐不汝违兮，盍归乎来哉。
兰九畹兮芬芗，芝三秀兮焜煌。
山嵷嵷兮呈姿。川溶溶兮摇光。
风駃駃兮历楯，云缤缤兮度梁。
药为衣兮薜为裳，椒为醴兮桂为浆。
乐吾乐兮，乐不汝违。
乐不汝违兮，盍归乎来哉。